和信仲酴醿
作者：胡寅
朝代：宋

paragraphs: 化工收餘春，不令寂寞回。
殷勤三月盡，更放名花開。
燦然白雪姿，亂灑青雲堆。
奇香滿深院，冷艷絕浮埃。
弟昆林下蘭，執友嶺上梅。
何年蕊珠殿，移根畫堂栽。
邂逅得佳客，開窗設尊罍。
檀心半未展，更著紅燭催。
惜無傾城髻，斜插一枝來。
賞心不可奈，折取浸瑶醅。
可憐清夜闌，疊鼓如輕雷。
笙簫發夢想，雲雨下陽臺。
櫻厨未羞澀，高會意重陪。
花魂入詩韻，屬和愧非才。